“Ke a itse gore ga go na sepe se se botoka mo go bone fa e se go ipela le go dira molemo mo nakong ya botshelo jwa motho; gape gore motho mongwe le mongwe a je a bo a nwe mme a bone molemo ka ntlha ya tiro yotlhe ya gagwe ya bonatla. Ke mpho ya Modimo.”—Moreri 3:12, 13. 14 Tsela e e molemolemo ya go simolola mmalo wa Baebele ke ka thapelo e seng ka go bala. Thapelo ke tshiamelo e e gakgamatsang ruri. Go ntse jaaka e kete o simolola go sekaseka buka e e buang ka dilo dingwe tse di boteng ka go kopa mokwadi wa yone gore a go thuse go tlhaloganya se o tlogang o se bala. A bo seo se ka thusa thata jang ne! Mokwadi wa Baebele e bong Jehofa o go neela tshiamelo eo. Leloko lengwe la setlhopha se se laolang sa lekgolo la ntlha la dingwaga le ne la kwalela bakaulengwe ba lone jaana: “Fa mongwe wa lona a se na botlhale, a a nne a kope Modimo, gonne o naya botlhe ka bopelo e bile o sa kgobe; mme o tla bo newa. Mme a a nne a kope ka tumelo, a sa belaele ka gope.” (Jakobe 1:5, 6) Ka metlha Setlhopha se se Laolang sa segompieno se re kgothaletsa go bala Baebele ka tlhoafalo.